33. schôdza NR SR - 14.deň - B. popoludní
Dátum: 2025-04-15
Poslanec: Remišová, Veronika (SLOVENSKO)
Druh vystúpenia: Vystúpenie v rozprave

135. Vážené dámy poslankyne, vážení páni poslanci, keď som prvýkrát videla tento návrh, musím povedať, že zvrátený návrh zákona o neziskových organizáciách, pomyslela som si, že ľudia v tejto vládnej koalícii, konkrétne to bola vtedy SNS, nenávidia aktívnych ľudí, ktorí sa snažia niečo meniť k lepšiemu, ktorí vytvárajú hodnoty, ktorí sa starajú o druhých, slabých a biednych. Inak sa totiž nedá vysvetliť absurdný návrh zákona, ktorým chce táto vládna koalícia šikanovať neziskové organizácie, uvaliť na nich byrokraciu a dávať im likvidačné pokuty. Neziskové organizácie často nahrádzajú štát, sú tam, kde štát zlyháva a často v nich pracujú dobrovoľníci, ktorí dávajú kúsok toho najcennejšieho, čo majú, dávajú kúsok svojho času. Po novom chce štát v tomto zákone, cez tento zákon zhromažďovať údaje o ľuďoch, ktorí sa angažujú v občianskych združeniach, hoci naposledy to štát robil počas komunizmu, naposledy to robili boľševici, ktorí si zhromažďovali zoznamy o ľuďoch. Akonáhle sa niekto rozhodne pomáhať niekomu, už sa ocitne na štátnom zozname, ktorý sa musí odovzdávať. Ak neziskové organizácie neodovzdajú tieto, budem to nazývať, eštebácke zoznamy, môžu dostať pokutu až do výšky 10-tisíc eur. Dokonca v tom pôvodnom znení ich mohol zrušiť aj minister vnútra Šutaj Eštok. Zároveň štát chce zbierať aj údaje o tom, s kým sa presne stretávajú, ja sa budem vyjadrovať k verzii zákona ešte bez pozmeňovacieho návrhu, tak ako ho predstavil pán Čellár, pretože nie je isté, či tento pozmeňujúci návrh prejde. A v každom prípade tento pozmeňujúci návrh bol podaný a prečítaný len teraz, to znamená, že v podstate sme sa s ním nemohli riadne oboznámiť. Takže zároveň chce štát zbierať údaje o tom, s kým sa ľudia z občianskych združení, z neziskových organizácií, z mimovládnych organizácií, s kým sa presne stretávajú. Ak sa napr. stretnem s kamarátom, ktorý pracuje pre charitu, alebo sa angažujeme v občianskom združení pri škole, kde chodia naše deti, tak občianske združenie, ktoré v podstate nemá plateného zamestnanca, bude musieť hlásiť Šutajovi Eštokovi každé jedno stretnutie na káve, lebo ináč môže byť zrušené alebo môže dostať likvidačnú pokutu. A k tomu poviem len toľko, že Bödör a ďalší trestne stíhaní gauneri sa môžu premávať po úrade vlády koľko chcú, ale nikoho to nezaujíma, nemáme tu zákon, ktorý by dokumentoval ich pohyb a dokonca predseda vlády točí s nimi videá a mimochodom vo videách klame. Naposledy keď točil video o Bödörovi, ako vyzerá jeho bežný deň aj s pánom Bödörom, tak hovoril, že riešili spolu bezpečnosť premiéra na straníckych stretnutiach, ale ja sa pýtam, ako je to možné? Lebo pán Ódor, pán Bödör, pardon, pán Bödör žiadnu esbéesku oficiálne už nevlastní, takže čo vlastne riešili s pánom Bödörom? A naposledy keď bol pán Bödör na úrade vlády, tak riešili to, ako diskreditovať opozičných politikov v tom čase. Ale to, že sa po úrade vlády premávajú trestne stíhaní ľudia alebo takéto závadové osoby stíhané vo veľkých korupčných kauzách, to nikoho netrápi, žiadne zoznamy dodávať nemusia. Ani sa táto vládna koalícia netají tým, že to je ruský zákon, niekto sa proti tomu myslím ohradil, ale Andrej Danko to verejne priznal, pretože on je taký prostoreký a pravdovravný, on rovno povedal, že áno, áno, tento zákon on konzultoval s ruskými predstaviteľmi. Je to ruský zákon a nie som si istá, či takýto zákon vôbec majú v totalitných režimoch ako je napr. Severná Kórea, pretože vyprodukovať takýto zákon, ktorý je šikanou a bičom na neziskový, celý neziskový sektor, to chce naozaj totalitné, boľševické, priam gestapácke myslenie. Táto vládna koalícia si sama sebe kope hrob, pretože ak nebudeme mať občiansku spoločnosť, charity, neziskové organizácie, tak sa im zrúti, mnoho vec im padne na hlavu, pretože tie oni nevedia zabezpečiť. Tieto neziskové organizácie sa starajú o rodičov, starých rodičov, o domovy dôchodcov, bezdomovcov, týrané ženy, o ľudí v ťažkostiach, ony proste nahrádzajú štát v mnohých veciach, na ktoré štát nemá financie, nechce to riešiť alebo jednoducho nikoho to skrátka nezaujíma. A tu chcem povedať ešte hneď na úvod jednu dôležitú vec, že po doživotnej rente a transakčnej dani, a myslím, že na tomto sa zhodneme so všetkými opozičnými kolegami, toto je ďalší zákon, ktorý pôjde okamžite do koša. Ficova vláda, vláda Roberta Fica rozdeľuje, to pokladám úplne za absurdné, že neziskové organizácie na dobré a zlé. Nikto nevie, podľa akého meradla, ale skrátka on hovorí, že sú dobré neziskové organizácie a sú zlé neziskové organizácie. Mimochodom teraz mi kolega práve povedal, že do Národnej rady dorazil ctihodný, vážený občan pán Bombic, takže, ktorého musel, niekto od vás sem musel zobrať, takže trestne stíhaný extrémista sa premáva po Národnej rade, ale my tu riešime neziskové organizácie, my tu riešime ľudí, ktorí pomáhajú, my tu riešime ľudí, ktorí dávajú to posledné, čo majú, dávajú zo svojho voľného času, a tu vy pozývate človeka, ktorý nadával nebohému profesorovi Krčmérymu, že je to tučná upotená sviňa a že nech skape. Ja sa čudujem, že vy sa nehanbíte, že sa nehanbíte! Pretože profesor Krčméry, profesor Krčméry bol skrátka svätý človek, ktorý nahrádzal to, kde tento štát zlyháva. A vy si tu pozývate a vodíte človeka, ktorý jednak hajluje, ale ktorý ho nazýval takýmito slovami! Že sa nehanbíte, že sa nehanbíte! Áno, aj on bol predstaviteľ toho neziskového sektora, ktorý pomáhal v Afrike, ktorý pomáhal ľuďom, ktorí zomierajú. A vy ho vozíte vládnym špeciálom za 40-tisíc eur, čo je cena, čo je cena (potlesk) jedného bytu na východe, poskytujete mu právne služby, váš podpredseda vlády mu poskytuje právne služby, byt mu dávate, ale neziskové organizácie chcete šikanovať, chcete od nich, aby tu písali nejaké nezmyselné výkazy, aby písali, s kým sa stretávajú, aby odovzdávali nejaké eštebácke zoznamy a písali členov, ktorých majú, ktorí im dávajú zo svojho posledného niekedy, hanba, naozaj hanba. Takže pokračujem v rozprave. No chcete teda, aby dokladovali všetky stretnutia neziskové organizácie, ak neprejde návrh pozmeňujúci pána Čellára, aby dokladovali všetky stretnutia. To znamená, ak sa niekto s niekým stretne na káve, to znamená, angažujete sa v občianskom združení pri vašej škole, sadnete si spolu a rozprávate sa o tom, ako zmeniť školstvo, ako zlepšiť vzdelávanie, ako zlepšiť poskytovanie služieb, následne toto občianske združenie to musí hlásiť Šutajovi Eštokovi, spraviť výkaz a nahlásiť mu to. A ja tu len pripomínam, že v tejto Národnej rade sa dostávali do legislatívneho procesu veľmi podivné prílepky, ktoré vznikli na základe pochybných kontaktov s rôznymi oligarchami, bohatými ľuďmi, ktoré sa tu schvaľovali a na základe nich zrazu niektorí, napr. pán Babiš, dostávali výhody, obrovské výhody a boli zvýhodnení oproti všetkým ostatným. Takýto bol legislatívny proces, ale toto vy vôbec neriešite. Oligarchovia nič nemusia dokladovať, nejakí trestne stíhaní ľudia nemusia dokladovať žiadne, žiadne styky, ale neziskové organizácie, charity, občianske združenia musia dokladovať, s kým sa stretávajú. Myslím si, že toto je protiústavné a verím, že to skončí na Ústavnom súde. Mimochodom úplný gól je, že občianske združenie alebo neziskovú organizáciu vy vyhlasujete za povinnú osobu. Čo to znamená? Povinná osoba, vysvetľoval to aj kolega Dostál, to znamená to, že musí odpovedať na infožiadosť, to aj keď dostane malú dotáciu napríklad z VÚC-ky alebo zo samosprávy, tak musí odpovedať na infožiadosti. To znamená, že keď mu niekto pošle 30 šikanóznych infožiadostí, tak musia podľa zákona, keďže budú povinnou osobou, musia na tie infožiadosti odpovedať. Pritom, ešte raz opakujem, mnohé občianske združenia nemajú ani jediného zamestnanca plateného, lebo sú to všetci dobrovoľníci, alebo sú to členovia komunity, alebo sú to ľudia, rodičia detí, ktoré chodia do škôlky. A najlepšie na tom ale je, že vaše štátne úrady, vaše ministerstvá na infožiadosti neodpovedajú. Ja som poslala 50 infožiadostí, kde som sa dožadovala od ministerstiev, ako nakladajú s peniazmi na konkrétne veci. Myslíte, že mi odpovedali? Neodpovedali. Dokonca niektorí sa ani neobťažovali napísať, že neodpovieme vám. Samozrejme, že sme podali rozklad, trvalo nám to desiatky hodín, na všetky, na každú jednu a ani tak sme tie informácie nedostali. To znamená, že ministerstvá, ktoré hospodária so stámiliónovým rozpočtom, ktorý platia ľudia vo svojich daniach, tak sa neobťažovali odpísať na infožiadosť, ale tu budeme šikanovať malé občianske združenia a neziskové organizácie, že ony na infožiadosti musia odpovedať a sú vlastne povinné osoby. Ešte sa vrátim k rozdeleniu neziskových organizácií na dobré a zlé neziskové organizácie. Už som sa pýtala, že na základe čoho rozdeľujete teda, aj Robert Fico, dobré organizácie neziskové a ktoré sú tie zlé a prečo. Tak ja mám pre vás jednu nápovedu. Podľa koalície sú zrejme dobré neziskové organizácie tie, ktoré založili alebo prevádzkujú kamaráti vládnej koalície. Tým neváhate poslať tisíce, ba až milióny eur. A všetky ostatné, to sú tie zlé. Poviem vám aj jeden príklad, na ktorý som upozorňovala. Robert Fico teda písal svojim ministrom list, že majú zverejniť zoznam všetkých neziskových mimovládnych organizácií, ktoré dostávajú dotácie od štátu. Tak myslím, že na predchádzajúcej vláde takýto zoznam priniesol Erik Tomáš, kde bolo, neviem, možno 32 neziskových organizácií, ktoré získali dotácie od štátu, a čuduj sa svete, bola tam aj organizácia kandidáta za HLAS, ktorá získala jednu z najvyšších dotácií 2,6 mil. eur. Ale to nikomu nevadí. Tu budeme omieľať neustále nejakých Šimečkovcov a neviem koho, ale tieto organizácie, to nikomu nevadí. To nikomu nevadí. Dokonca to bola organizácia, predstavte si, ktorá vznikla po vyhlásení výzvy, to znamená, že účelovo vznikla, ale organizácie, ktoré sa zaoberajú desiatky rokov a robia záslužnú prácu, tak tie nedostali ani jeden cent. Ani jeden cent. A ktoré sa starajú, pripomínam, aj o vašich starých rodičov, aj o vaše deti a chránia záujmy tejto krajiny, ktorá je naša spoločná krajina. Vláda vedie Slovensko do ekonomickej katastrofy a snaží sa to zakryť zástupnými témami a toto je jedna z týchto zástupných tém. Je to šikanovanie neziskových organizácií. Ja to pokladám za nehoráznosť, že Robert Fico rozpútal vojnu proti neziskovým organizáciám a občianskym združeniam, ktoré pomáhajú chudobným, zraniteľným, nahrádzajú štát a zároveň ale druhou rukou jeho ministri prideľujú milióny eur organizáciám, ktoré založili ich ľudia a vznikli len pred pol rokom. To ja pokladám za absolútnu nehoráznosť. Vyzývam preto vládu, aby tento šikanózny návrh zákona stiahla, pretože neziskové organizácie sú mimoriadne cenným prvkom občianskej spoločnosti. Dovoľte mi ešte teraz sa vyjadriť k podľa mňa nehoráznemu klamstvu, ku ktorému sa znížil úrad vlády, ktorý sa spolieha na to, že ľudia si tieto informácie nedohľadajú. Úrad vlády nedávno zverejnil informáciu, že úprava lobingu „netransparentných" mimovládnych organizácií je niečo, čo vyžaduje Európska komisia. Toto hlásal úrad vlády aj na tlačovej konferencii, myslím, a hovoril, že Európsky dvor audítorov kritizoval mimovládne organizácie. Nie je to pravda. Európsky dvor audítorov nekritizoval neziskové organizácie ani mimovládne organizácie, kritizoval inštitúcie Európskej únie. Takisto ste si vymysleli to, že neziskové organizácie sa nemajú politicky angažovať. Naopak, Európska komisia hovorí, že každý jeden občan, každá nezisková organizácia, každé občianske združenie je súčasťou spoločnosti a má sa zaujímať o verejné dianie, má sa snažiť zlepšovať ten priestor, v ktorom ľudia žijú, a má sa snažiť prinášať do toho priestoru posun dopredu. Takže nie je pravda, že sa nemajú zapájať do politických aktivít. Navyše, a to ste zamlčali, to úrad vlády zamlčal, Rada Európy odporučila tento zákon odmietnuť ako škodlivý zákon. Prečítam vám teda citát z Rady Európy, keď chcete teda nejaké stanovisko európskych inštitúcií. Takže stanovisko Rady Európy, a my sme sa zaviazali ako Slovenská republika, že budeme rešpektovať dohovor Rady Európy, takže komisár Rady Európy hovorí: „Vzhľadom na to, že diskusia o návrhu zákona o neziskových organizáciách pokračuje, úctivo žiadam poslancov Národnej rady," vás, páni poslanci z vládnej koalície, „aby neprijímali ani pôvodný návrh zákona, ani žiadne pozmeňujúce návrhy, ktoré nie sú plne v súlade so záväzkami Slovenskej republiky vyplývajúcimi z Európskeho dohovoru o ľudských právach." Zároveň Rada Európy tento návrh zákona kritizuje, kritizuje tam viaceré body, napríklad to, že nezisková organizácia môže byť rozpustená za administratívne prešľapy, čo podľa komisára môže byť urobené iba na základe nezávislého súdu. Vládna koalícia nevie riešiť problémy ľudí, nevie riešiť reálne problémy ľudí. Teraz sme čítali v novinách, že mama s dieťaťom si zaplatili izbu v Univerzitnej nemocnici v Bratislave a museli tam vyzabíjať šváby. Namiesto toho, aby sa venovali liečbe, tak mama zabíjala šváby. Toto je reálny problém Slovenskej republiky. Rodičia s deťmi nevedia, či na konci dokážu zaplatiť účty za energie, pretože vláda im zobrala daňový bonus. Toto je reálny problém. Len za posledné dva dni prišli o prácu stovky ľudí v Martine a v Handlovej. Nemajú prácu, nemajú istoty, nevedia, či zaplatia hypotéku, toto je reálny problém, ktorý treba riešiť. Takmer 40 % ľudí žije v domácnostiach dotknutých chudobou. Toto je skutočný problém Slovenska. Ceny potravín stúpajú na Slovensku najrýchlejšie v celej eurozóne. Toto je naozajstný problém, ktorý ľudí trápi. Inflácia v marci dosiahla 4 %, bola najvyššia za posledných 15 mesiacov, uviedol váš štatistický úrad. Toto je reálny problém, že všetko dražie. Podnikatelia odchádzajú zo Slovenska, lebo ste zaviedli, použijem slová vášho partnera Andreja Danka, hlúpu daň. Toto je vážny problém. Teraz sa nám dostal materiál z ministerstva financií, že idete siahnuť na rodinné prídavky v rámci konsolidácie. To nemyslíte vážne! Už ste im zobrali daňový bonus a teraz im idete na polovicu stiahnuť rodinné prídavky zo 60 na 30? Prípadne deťom 18+ ich idete zobrať úplne? Však toto je reálny problém. A práve preto potrebujete ako koalícia vymýšľať hlúposti a vymýšľať nejakého imaginárneho nepriateľa, ktorým sú neziskové organizácie, a tu si myslím, že to je len úbohá zásterka na to, že neviete riešiť skutočné problémy Slovenska. Podávam návrh na záver teda, aby sa Národná rada uzniesla na tom, že podaný návrh zákona vráti navrhovateľovi na dopracovanie a ak sa tento môj návrh neschváli, tak žiadam, aby sa o každom spoločnom bode správy hlasovalo samostatne, aby aj páni poslanci mohli pouvažovať nad tým, čo odsúhlasujú. A ja vás teda na záver ešte raz vyzývam, aby ste tento návrh zákona stiahli, pretože nikomu nepomôžete, poškodí len celej spoločnosti, poškodí tým, čo sa obetujú pre druhých, poškodí tým, ktorí pomáhajú druhým, poškodí tým, ktorí venujú svoj drahocenný čas na to, aby mohli slúžiť iným. Týmto ľuďom poškodíte a tento zákon nič dobré neprinesie. A v konečnom dôsledku to dobehne aj vás. Ďakujem veľmi pekne. (Potlesk.)